Diari Oficial de la Generalitat Valenciana


Sumari del DOGV 7469, del 19-02-2015 (2015/1428)

RESOLUCIÓ de 17 de febrer de 2015, de la directora general del Secretariat del Consell i Relacions amb Les Corts, per la qual es disposa la publicació del conveni entre el Servici Públic d'Ocupació Estatal del Ministeri d'Ocupació i Seguretat Social, el Ministeri d'Educació, Cultura i Esport i la Generalitat per a la qualificació del Centre de Referència Nacional en les àrees professionals Instal·lació i moblament i Transformació de fusta i suro de la família professional Fusta, moble i suro en l'àmbit de la formació professional.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7469

Data del DOGV
:   19-02-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/1428


Data del document
:   17-02-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 17 de febrer de 2015, de la directora general del Secretariat del Consell i Relacions amb Les Corts, per la qual es disposa la publicació del conveni entre el Servici Públic d'Ocupació Estatal del Ministeri d'Ocupació i Seguretat Social, el Ministeri d'Educació, Cultura i Esport i la Generalitat per a la qualificació del Centre de Referència Nacional en les àrees professionals Instal·lació i moblament i Transformació de fusta i suro de la família professional Fusta, moble i suro en l'àmbit de la formació professional. [2015/1428]  
El Servici Públic d'Ocupació Estatal del Ministeri d'Ocupació i Seguretat Social, el Ministeri d'Educació Cultura i Esport i la Generalitat han subscrit, prèvia tramitació reglamentària, el 17 de novembre de 2014, un conveni per a la qualificació del Centre de Referència Nacional en les àrees professionals Instal·lació i moblament i Transformació de fusta i suro de la família professional Fusta, moble i suro en l'àmbit de la formació professional.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 113/2015 i que figura com a annex d'esta resolució.  
  
València, 17 de febrer de 2015.- La directora general del Secretariat del Consell i Relacions amb Les Corts: Marta Martí Arador.  
  
  
Conveni de col·laboració entre el Servici Públic d'Ocupació Estatal, el Ministeri d'Educació, Cultura i Esport i la Comunitat Valenciana per a la qualificació del Centre de Referència Nacional en les àrees professionals Instal·lació i moblament i Transformació de fusta i suro de la família professional Fusta, moble i suro en l'àmbit de la formació professional  
  
  
REUNITS  
D'una part, Ángel de Miguel Casas, director general de Formació Professional, nomenat pel Reial Decret 528/2012, de 16 de març (BOE de 17 de març), en nom i representació del Ministeri d'Educació, Cultura Esport, per delegació de firma atorgada en l'Orde de 26 d'agost de 2013, del ministre d'Educació, Cultura Esport, en virtut del que disposa l'article 16 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, dins dels límits assenyalats en l'article 13 de l'esmentada llei.  
  
D'una altra part, María de los Reyes Zatarain del Valle, directora general del Servici Públic d'Ocupació Estatal del Ministeri d'Ocupació i Seguretat Social, nomenada per Reial Decret 155/2012 de 13 de gener (BOE 12, de 14 de gener) competent per a la firma d'este conveni en virtut del que disposa l'article 6, apartat u i en la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en l'article 6 del Reial Decret 1383/2008, d'1 d'agost (BOE 201, de 20 d'agost), pel qual s'aprova l'estructura orgànica i de participació institucional del Servici Públic d'Ocupació Estatal.  
  
I d'una altra, Máximo Buch Torralva, conseller d'Economia, Indústria, Turisme i Ocupació, nomenat per Decret 20/2012, de 7 de desembre de 2012, del president de la Generalitat (DOCV 10 de desembre), facultat per a este acte en virtut del que disposa l'article 28 de la Llei 5/1983, de 30 de desembre, del Consell.  
Les parts actuen en l'exercici dels seus respectius càrrecs i en la representació que tenen, es reconeixen la capacitat jurídica suficient quant a l'esmentada representació per a subscriure este conveni i a este efecte  
  
MANIFESTEN  
  
Primer. Que l'article 6, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, habilita l'Administració General de l'Estat, o els organismes públics vinculats o dependents d'esta, per a subscriure convenis de col·laboració amb els òrgans corresponents de les administracions de les comunitats autònomes, en l'àmbit de les seues competències respectives.  
Que l'article 4.1.c del text refós de la Llei de Contractes del Sector Públic aprovat per Reial Decret Legislatiu 3/2011, de 14 de novembre, exclou de l'àmbit d'aplicació d'esta els convenis de col·laboració que celebre l'Administració General de l'Estat amb les comunitats autònomes.  
Que, en conseqüència, l'Administració General de l'Estat, a través del Ministeri d'Educació, Cultura i Esport i del Servici Públic d'Ocupació Estatal del Ministeri d'Ocupació i Seguretat Social i la Generalitat, a través de la Conselleria d'Economia, Indústria, Turisme i Ocupació, estan habilitades per a la subscripció del present conveni de col·laboració, el qual quedarà fora de l'àmbit d'aplicació de la Llei de Contractes del Sector Públic, excepte per a la resolució dels dubtes i de les llacunes que puguen presentar-se, i en este cas seran aplicables els principis continguts en la mateixa llei.  
  
Segon. Que en l'article 11.7 de la Llei Orgànica 5/2002, de 19 de juny, de les Qualificacions i de la Formació Professional s'establix que la innovació i l'experimentació en matèria de formació professional es desenrotllaran a través d'una xarxa de centres de referència nacional, amb implantació en totes les comunitats autònomes, especialitzats en els distints sectors productius. A més, la programació i execució de les actuacions de la xarxa de centres de referència nacional es durà a terme per mitjà de convenis de col·laboració entre l'Administració General de l'Estat i les comunitats autònomes, atenint-se en tot cas a l'àmbit de les seues competències respectives.  
El Reial Decret 229/2008, de 15 de febrer, (BOE 48, de 25 de febrer), pel qual es regulen els centres de referència nacional en l'àmbit de la formació professional, establix en l'article 4 les funcions dels centres de referència nacional, en l'àmbit de la família professional assignada. Són:  
1. Observar i analitzar, en l'àmbit estatal, l'evolució dels sectors productius, per a adequar l'oferta de formació a les necessitats del mercat de treball.  
2. Col·laborar amb l'Institut Nacional de les Qualificacions en l'actualització del Catàleg Nacional de les Qualificacions Professionals.  
  
3. Experimentar accions d'innovació formativa vinculades al Catàleg Nacional de Qualificacions Professionals per a validar la seua adequació i, si és el cas, elaborar continguts, metodologies i materials didàctics per a proposar la seua actualització.  
4. Col·laborar i, si és el cas, realitzar els estudis necessaris per a elaborar certificats de professionalitat, així com participar en la realització, custòdia, manteniment i actualització de les seues proves d'avaluació.  
5. Estudiar la idoneïtat d'instal·lacions, equipaments i mitjans didàctics, desenrotllar tècniques d'organització i gestió de la formació, i proposar l'aplicació de criteris, indicadors i dispositius de qualitat per a centres i entitats de formació.  
6. Col·laborar amb les organitzacions empresarials i sindicals més representatives, així com amb les comissions paritàries constituïdes a l'empara de la negociació col·lectiva sectorial d'àmbit estatal.  
7. Establir vincles de col·laboració, incloent-hi la gestió de xarxes virtuals, amb instituts i agències de qualificacions autonòmics, universitats, centres tecnològics i d'investigació, centres integrats de formació professional, empreses, i altres entitats, per a fomentar la investigació, innovació i desenrotllament de la formació professional, així com per a observar i analitzar l'evolució de les bases científiques i tecnològiques relacionades amb els processos de formació o amb el sector de referència.  
8. Participar en programes i iniciatives internacionals en el seu àmbit d'actuació.  
9. Contribuir al disseny i desenrotllament de plans de perfeccionament tècnic i metodològic dirigits al personal docent o formador, experts i orientadors professionals, així com a avaluadors que intervinguen en processos de reconeixement de competències professionals.  
10. Col·laborar en el procediment d'avaluació i acreditació de les competències professionals, d'acord amb el desenrotllament de l'article 8 de la Llei Orgànica 5/2002, de 19 de juny, de les Qualificacions i de la Formació Professional.  
11. Realitzar totes aquelles altres funcions anàlogues que els siguen assignades relacionades amb els fins descrits.  
  
Tercer. Que en l'article 5, en el seu apartat 4, del Reial Decret 229/2008, de 15 de febrer, s'establix que la creació dels centres de referència nacional o la qualificació dels ja existents, en l'àmbit del Sistema Nacional de les Qualificacions i la Formació Professional, es realitzarà per conveni de col·laboració amb la comunitat autònoma en què estaran o estiguen ubicats, amb un informe previ del Consell General de la Formació Professional. Tant la creació com la qualificació d'estos centres revestiran la forma de reial decret a proposta dels ministres de Treball i Assumptes Socials i d'Educació i Ciència; en l'actualitat, d'Ocupació i Seguretat Social i d'Educació, Cultura i Esport.  
  
Per tot allò exposat anteriorment, d'acord amb el que disposa l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'article 5.4 del Reial Decret 229/2008, de 15 de febrer, pel qual es regulen els centres de referència nacional en l'àmbit de la formació professional, les parts acorden subscriure el present conveni de col·laboració, que es regirà per les següents  
  
CLÀUSULES  
  
Primera. Objecte del conveni  
L'objecte del present conveni és establir la col·laboració entre les parts firmants a fi de qualificar el Centre Nacional de Formació Professional Ocupacional de Paterna com a centre de referència nacional en l'àrea professional de Transformació fusta i suro i en l'àrea professional d'Instal·lació i moblament de la família professional de Fusta, moble i suro en l'àmbit de la formació professional, d'ara en avant, de forma abreviada, Centre de Referència Nacional de Transformació i Instal·lació de Fusta i Suro per a la innovació i experimentació en matèria de formació professional, i la coordinació de les facultats i actuacions que competixen a l'Administració General de l'Estat i a la Comunitat Valenciana.  
  
Segona. Condició de centre de referència nacional  
El Centre Nacional de Formació Professional Ocupacional de Paterna, ubicat en el carrer Ferrol, s/n, 46875 Paterna (València), i la titularitat del qual és de la Conselleria d'Economia, Indústria, Turisme i Ocupació de la Generalitat Valenciana, adquirix la condició de Centre de Referència Nacional de Transformació i Instal·lació de Fusta i Suro i s'incorpora a la Xarxa de Centres de Referència Nacional en l'àmbit de formació professional, d'acord amb el que establix l'article 11 de la Llei Orgànica 5/2002, de 19 de juny, de les Qualificacions i de la Formació Professional i en l'article 5 del Reial Decret 229/2008, de 15 de febrer, pel qual es regulen els Centres de Referència Nacional en l'àmbit de la formació professional.  
A este efecte, el Centre de Referència Nacional de Transformació i Instal·lació de Fusta i Suro haurà de complir, en tot cas, les condicions que es determinen en este conveni, d'acord amb el Reial Decret 229/2008, de 15 de febrer, així com les establides en la normativa de caràcter general que l'afecten.  
  
Tercera. Instal·lacions del centre de referència nacional  
Per al compliment dels fins i funcions establits en els articles 3 i 4 del Reial Decret 229/2008,de 15 de febrer, el Centre de Referència Nacional haurà de disposar de les instal·lacions adequades i dels espais i equipaments necessaris per a les actuacions en l'àmbit de la formació professional, sense perjuí de la seua utilització per a altres funcions que considere oportunes l'administració titular de l'esmentat centre, d'acord amb el que establix l'article 6 del Reial Decret 229/2008, de 15 de febrer.  
Les instal·lacions que descriu este conveni incorporaran les noves tecnologies que asseguren un equipament actualitzat.  
El Centre Nacional de Formació Professional Ocupacional de Paterna, per a l'exercici de les seues funcions com a Centre de Referència Nacional de Transformació i Instal·lació de Fusta i Suro, disposa de les instal·lacions generals següents, en edifici de 3.938 m² de superfície construïda (3.677,52 m² de superfície útil), ubicat en una parcel·la d'11.995 m²  
El Centre Nacional de Formació Professional Ocupacional de Paterna, per a l'exercici de les seues funcions com a Centre de Referència Nacional de Transformació i Instal·lació de Fusta i Suro, disposa de les instal·lacions específiques següents:  
Les instal·lacions que descriu este conveni estaran disponibles per a l'exercici de les funcions com a Centre de Referència Nacional que es reflectirà en les accions que s'acorden en els plans de treball anual.  
No obstant això, per a dur a terme les diferents actuacions derivades del pla d'actuació plurianual i dels plans de treball anuals previstos i d'acord amb el que establix l'article 6.3 del Reial Decret 229/2008, de 15 de febrer, el centre podrà utilitzar, amb l'autorització prèvia de l'Administració titular del centre, espais, instal·lacions i equipaments ubicats en un recinte diferent de les instal·lacions del centre, sempre que siguen adequats i s'acredite documentalment que es té concedida l'autorització per al seu ús preferent durant el temps en què tinguen lloc les activitats corresponents. En el pla anual hauran de concretar-se les instal·lacions, espais i equipaments externs que han sigut autoritzats.  
  
  
Quarta. Finançament  
El Ministeri d'Educació, Cultura i Esport i el Servici Públic d'Ocupació Estatal del Ministeri d'Ocupació i Seguretat Social, segons la previsió prevista en els seus pressupostos, finançaran els recursos econòmics suficients per a l'exercici de les funcions assignades als centres de referència nacional i per a les activitats establides en els plans de treball en funció del pla d'actuació plurianual, segons s'establix en els articles 7.2 i 8.1 del Reial Decret 229/2008, de 15 de febrer.  
  
Així mateix, els centres de referència nacional podran obtindre finançament de l'Administració General de l'Estat per mitjà d'ordes de distribució de fons o una altra via, amb l'objecte de garantir, bé les inversions requerides per a l'actualització dels equipaments que es consideren necessaris per al seu adequat funcionament, bé altres accions derivades del compliment de les funcions com a centre de referència nacional.  
La Generalitat Valenciana finançarà els gastos del personal especificat en la clàusula octava d'este conveni i del funcionament ordinari del Centre de Referència Nacional.  
El Centre de Referència Nacional de Transformació i Instal·lació de Fusta i Suro podrà accedir a recursos complementaris per mitjà de l'oferta de servicis, d'acord amb la seua normativa pressupostària.  
  
Quinta. Pla de treball anual  
La direcció del Centre de Referència Nacional de Transformació i Instal·lació de Fusta i Suro elaborarà un pla de treball anual, a partir de la proposta del Consell Social del Centre i d'acord amb el pla d'actuació plurianual, este pla serà autoritzat per mitjà del conveni de col·laboració entre l'Administració General de l'Estat i la Generalitat Valenciana.  
  
En el pla de treball anual s'incorporaran les accions que han d'executar les entitats associades a les que fa menció l'article 5.6 del Reial Decret 229/2008, de 15 de febrer: centres integrats, instituts o entitats d'innovació educativa i entitats relacionades amb la innovació tecnològica del sector.  
Així mateix, el pla anual inclourà el pressupost econòmic específic del pla i especificarà les vies de finançament de les distintes partides, segons la clàusula quarta d'este conveni.  
A més, el pla anual haurà de contindre els mecanismes i indicadors necessaris que permeten fer-ne el seguiment, així com avaluar el seu compliment i execució, segons s'arreplega en l'article. 7.4 del Reial Decret 229/2008, de 15 de febrer.  
El Centre de Referència Nacional de Transformació i instal·lació de fusta i suro disposarà d'autonomia organitzativa, pedagògica i de gestió econòmica en el desplegament i execució del pla de treball, d'acord amb el que establix la normativa pròpia de la Generalitat Valenciana.  
  
  
Sexta. Seguiment del pla de treball  
A l'Administració General de l'Estat i a la Generalitat Valenciana els correspon el seguiment, avaluació i revisió anual del compliment de les accions que s'executen en els plans de treball. Tot este procés es durà a terme a través de la Comissió de Coordinació i Seguiment a què fa referència la clàusula dotzena, sense perjuí de la funció inspectora dels centres, que correspon a les administracions públiques competents.  
  
La direcció del centre, en col·laboració amb els departaments, haurà d'establir els criteris i mecanismes necessaris per a realitzar el seguiment i control de les accions que han de dur-se a terme.  
Al final del pla de treball, la direcció del centre, amb els dades aportades pels departaments, elaborarà la memòria d'activitats que serà aprovada pel consell social del centre, i que haurà de ser presentada a la comissió de coordinació i seguiment per a la seua valoració.  
  
Sèptima. Justificació econòmica del pla de treball  
La Generalitat Valenciana justificarà a l'Administració General de l'Estat, al Ministeri d'Educació, Cultura i Esport i/o al Servici Públic d'Ocupació Estatal, segons corresponga, l'execució de les accions desenrotllades derivades del pla de treball, i farà amb la periodicitat corresponent, una liquidació i el reintegrament dels imports no gastats.  
  
  
Octava. Organització  
En el termini màxim de tres mesos, a partir de l'entrada en vigor del reial decret que l'aprova, l'administració titular del centre constituirà el seu consell social, d'acord amb el que establix l'article 9.3 del Reial Decret 229/2008, de 15 de febrer.  
En el termini màxim de sis mesos, a partir de la firma d'este conveni, l'administració titular del centre en nomenarà la direcció, després d'oir el consell social, d'acord amb el que establix l'article 9.2 del Reial Decret 229/2008, de 15 de febrer.  
L'estructura del Centre de Referència Nacional de Transformació i Instal·lació de Fusta i Suro estarà constituïda, almenys, per la direcció, la direcció d'estudis, la secretaria i els departaments o unitats que donen resposta a les funcions encomanades al centre, en relació amb les famílies o àrees professionals especificades en la segona clàusula establida en este conveni.  
1. Director/a amb les funcions següents:  
a) Dirigir i coordinar les activitats dels plans de treball anuals i representar el centre com a centre de referència nacional.  
  
b) Proposar a l'administració competent el nomenament i, si és el cas, el cessament del secretari i dels responsables dels diferents departaments, una vegada oït el Consell Social.  
c) Dirigir i coordinar l'elaboració del pla de treball anual del centre i de la memòria d'activitats.  
d) Exercir la direcció de personal adscrit al centre per a desenrotllar les funcions com a centre de referència nacional, i adoptar les resolucions disciplinàries que corresponguen d'acord amb les normes aplicables.  
e) Proposar acords i convenis de col·laboració, amb l'aprovació prèvia del consell social, amb empreses, entitats i altres administracions.  
f) Totes aquelles que els siguen encomanades per l'administració competent relatives al desplegament i execució del pla de treball, en el marc de l'autonomia organitzativa, pedagògica i de gestió econòmica dels centres, d'acord amb el que establix la normativa pròpia de cada administració.  
2. Secretari/ària què destinarà la dedicació necessària per a la realització de les funcions següents:  
a) Elaborar l'avantprojecte de pressupost del centre corresponent al pla de treball proposat.  
b) Actuar com a secretari/ària del consell social del centre i alçar acta de les sessions.  
c) Custodiar les actes, llibres i arxius del centre i expedir, amb el vistiplau del titular de la direcció, les certificacions que sol·liciten les autoritats i persones interessades que estiguen relacionades amb les seues funcions com a centre de referència nacional.  
d) Fer l'inventari del centre per a desenrotllar les seues funcions com a centre de referència nacional.  
e) Totes aquelles que els siguen encomanades per l'administració competent relatives al desplegament i execució del pla de treball, en el marc de l'autonomia organitzativa, pedagògica i de gestió econòmica dels centres, d'acord amb el que establix la normativa pròpia de cada administració.  
3. Cap d'estudis amb les funcions següents:  
a) Redactar els projectes de pla de treball anual i memòria.  
b) Realitzar el seguiment i l'avaluació de les activitats dels plans de treball anuals.  
c) Coordinar l'actuació dels caps de departament, i de tot el personal que assumisca funcions corresponents al centre de referència nacional.  
  
d) Proposar convenis de col·laboració amb instituts tecnològics, instituts o agències de qualificacions, universitats, entitats o empreses per a l'execució dels plans de treball.  
e) Substituir el director/a, en cas d'absència o malaltia.  
f) Facilitar l'actuació coordinada del centre en les funcions que té assignades com a centre de referència nacional quant a altres possibles activitats encomanades per la Generalitat Valenciana.  
g) Totes aquelles que els siguen encomanades per l'administració competent relatives al desplegament i execució del pla de treball, en el marc de l'autonomia organitzativa, pedagògica i de gestió econòmica dels centres, d'acord amb el que establix la normativa pròpia de cada administració.  
4. El Centre de Referència Nacional de Transformació i Instal·lació de Fusta i Suro estarà constituït pels departaments següents, els quals realitzaran les funcions que a continuació s'indiquen:  
4.1. Departament per a l'Observació i Investigació, amb la concreció de les funcions que assumix del Reial Decret 229/2008, de 15 de febrer:  
a) Observar i analitzar en l'àmbit estatal, l'evolució dels sectors productius, per a adequar l'oferta de formació a les necessitats del mercat de treball.  
b) Estudiar la idoneïtat d'instal·lacions, equipaments i mitjans didàctics, desenrotllar tècniques d'organització i gestió de la formació i proposar l'aplicació de criteris, indicadors i dispositius de qualitat per a centres i entitats de formació.  
c) Establir vincles de col·laboració, incloent-hi la gestió de xarxes virtuals amb instituts i agències de qualificacions autonòmics, universitats, centres tecnològics i d'investigació, centres integrats de formació professional, empreses, i altres entitats, per a fomentar la investigació, innovació i desenrotllament de la formació professional, així com per a observar i analitzar l'evolució de les bases científiques i tecnològiques relacionades amb els processos de formació o amb el sector de referència.  
4.2. Departament per al Desenrotllament, Innovació, Experimentació i Formació, amb la concreció de les funcions que assumix del Reial Decret 229/2008, de 15 de febrer:  
a) Experimentar accions d'innovació formativa vinculades al Catàleg Nacional de Qualificacions Professionals per a validar la seua adequació i, si és el cas, elaborar continguts, metodologies i materials didàctics per a proposar la seua actualització.  
b) Contribuir al disseny i desenrotllament de plans de perfeccionament tècnic i metodològic dirigits al personal docent o formador, experts i orientadors professionals, així com a avaluadors que intervinguen en processos de reconeixement de competències professionals.  
c) Col·laborar amb les organitzacions empresarials i sindicals més representatives, així com amb les comissions paritàries constituïdes a l'empara de la negociació col·lectiva sectorial d'àmbit estatal.  
d) Participar en programes i iniciatives internacionals en el seu àmbit d'actuació.  
4.3. Departament per a l'Acreditació i Reconeixement de Qualificacions Professionals, amb la concreció de les funcions que assumix del Reial Decret 229/2008, de 15 de febrer:  
a) Col·laborar amb l'Institut Nacional de les Qualificacions en l'actualització del Catàleg Nacional de les Qualificacions Professionals.  
  
b) Col·laborar i, si és el cas, realitzar estudis necessaris per a elaborar certificats de professionalitat, així com en la realització, custòdia, manteniment i actualització de les seues proves d'avaluació.  
c) Col·laborar en el procediment d'avaluació i acreditació de les competències professionals, d'acord amb el desenrotllament del Reial Decret 1224/2009, de 17 de juliol, de reconeixement de les competències professionals adquirides per experiència laboral.  
Els esmentats departaments estaran compostos per un responsable i almenys un membre. Si bé, depenent del contingut i quantitat de les accions finançades en els plans de treball anuals, l'administració titular garantirà que el centre de referència nacional dispose del personal necessari per a desenrotllar-les.  
En relació al perfil acadèmic i professional de l'estructura organitzativa del centre, tant el responsable com els membres dels departaments, disposaran de titulació universitària, formació especialitzada i, així mateix, experiència professional en l'àmbit de la família professional qualificada. La direcció i els responsables dels departaments, a més de l'esmentat perfil, tindran competències d'organització i gestió d'equips i projectes i de processos de control de la qualitat.  
Cada departament estarà coordinat pel responsable i el conjunt dels departaments donarà resposta a les funcions relatives a l'observació i investigació, al desenrotllament, innovació, experimentació i formació i, finalment, a l'acreditació i el reconeixement de les qualificacions professionals.  
El Centre de Referència Nacional de Transformació i Instal·lació de Fusta i Suro prestarà el servici d'informació i orientació en matèria de formació professional i ocupació, en relació amb les famílies professionals o àrees professionals en què està qualificat, i disposarà d'un espai de publicacions que contribuïsca a la qualitat dels servicis prestats pel centre.  
El servici d'informació i orientació podrà atendre usuaris individuals, col·lectius, centres de formació, empreses, administracions, entitats, etc., i haurà de disposar de mitjans informàtics que permeten la connexió amb les plataformes més importants en matèria de formació i orientació professionals.  
  
Novena. Composició del Consell Social  
El Centre de Referència Nacional comptarà amb un Consell Social o òrgan de participació social dels agents socials del sector productiu, que estarà compost per representants de l'Administració General de l'Estat, de les administracions autonòmiques i de les organitzacions empresarials i sindicals més representatives d'àmbit estatal. La mitat d'estos es designaran paritàriament per les organitzacions empresarials i sindicals més representatives. De l'altra mitat, existirà una representació paritària de l'Administració de l'Estat i de l'Administració autonòmica. En tot cas serà membre del Consell Social el director del centre, i el secretari del centre assistirà a les reunions d'este, amb veu però sense vot. El consell serà presidit per l'administració titular.  
  
La composició del Centre de Referència Nacional de Transformació i Instal·lació de Fusta i Suro és de huit membres i estarà representat per les institucions següents: dos membres de l'Administració General de l'Estat, dos membres de la Generalitat Valenciana, un dels quals serà el director/a, dos membres de les organitzacions empresarials i dos membres de les organitzacions sindicals representatives.  
  
L'administració titular sol·licitarà, en el termini establit en la clàusula octava, la designació dels representants de l'Administració General de l'Estat i dels agents socials, a través de la secretaria del consell general de la formació professional.  
  
Deu. Funcions del Consell Social  
El Consell Social tindrà, almenys, les funcions de:  
- Proposar les directrius plurianuals i el pla de treball del centre.  
- Informar la proposta de pressupost i el balanç anual, així com la de nomenament del director del centre.  
- Aprovar la memòria anual d'activitats i el seu propi reglament de funcionament.  
- Conéixer l'informe anual d'avaluació del centre, supervisar l'eficàcia dels seus servicis.  
- Col·laborar en la busca de finançament complementari o d'equipament del centre.  
  
Onze. Continuïtat de les funcions estatals  
Si per raons excepcionals, tècniques o d'un altre orde, el centre de referència nacional a què es referix el present conveni no pot desenrotllar conjunturalment o de manera permanent alguna de la funcions estatals relacionades amb l'àrea professional que té assignada, el Servici Públic d'Ocupació Estatal i el Ministeri d'Educació,Cultura i Esport, podran proposar a la Comissió de Coordinació i Seguiment, regulada en la clàusula dotzena, que les esmentades funcions puguen dur-se a terme en altres centres de la xarxa on estimen convenient o que puga revocar-se la qualificació del centre i iniciar el procediment per a la qualificació d'un nou centre de referència nacional.  
  
  
Dotze. Comissió de coordinació i seguiment del conveni  
A fi de garantir l'adequada coordinació entre l'Administració General de l'Estat i la Generalitat Valenciana, es crea la Comissió de Coordinació i Seguiment d'este conveni, de composició paritària i constituïda per quatre persones: una per cada una de les parts de l'Administració General de l'Estat firmants i dos per l'Administració de la Generalitat Valenciana. La persona representant del SEPE, serà designada per la seua directora general.  
La Comissió desenrotllarà les funcions següents:  
1. Aprovar el pla de treball anual, a proposta del Consell Social del centre, i valoració de la memòria d'activitats.  
2. Intercanviar informació i coordinació permanents a fi de potenciar la cooperació dels centres de referència nacional.  
3. Aprovar recursos humans, materials i financers per a desenrotllar els plans de treball anuals i les activitats corresponents.  
4. Garantir la dotació i manteniment dels recursos humans i pressupostaris per al desenrotllament de les comeses del pla de treball.  
5. Realitzar el seguiment de les incidències que puguen sorgir en l'àmbit del centre de referència nacional, a fi de donar una solució ràpida i concreta als problemes de funcionament que es puguen ocasionar.  
  
6. Fer el seguiment, avaluació i revisió anual del compliment de les accions previstes en els plans de treball, així com dels requisits dels centres i del desenrotllament de les funcions, per a decidir el manteniment de la qualificació del centre.  
El seu règim de funcionament es regirà per les bases següents:  
- La comissió es reunirà, almenys, una vegada a l'any, o a petició de qualsevol de les parts firmants. Els membres de la Comissió podran assistir acompanyats pels tècnics, que no tindran veu ni vot en les reunions.  
- La presidència de la Comissió tindrà una seu rotativa, en funció de la part firmant que tinga la presidència.  
- La presidència de la Comissió s'ostentarà alternativament per l'Administració Autonòmica i l'Administració General de l'Estat, i, en el torn d'esta última, alternativament pel Ministeri d'Educació i pel Servici Públic d'Ocupació Estatal.  
- La secretaria de la Comissió correspondrà a un funcionari designat per la persona que exercisca la presidència, entre el personal de l'administració a la qual pertanga.  
  
Tretze. Xarxa de Centres de Referència Nacional  
En compliment de l'article 5 del Reial Decret 229/2008, de 15 de febrer, la xarxa de centres de referència nacional serà única i coordinada per l'Administració General de l'Estat amb la col·laboració de les comunitats autònomes i les organitzacions empresarials i sindicals més representatives que s'articularà a través del Consell General de la Formació Professional.  
Catorze. Logos institucionals en el Centre de Referència Nacional  
  
En la informació i comunicacions de caràcter públic que cada una de les parts elabore en relació amb les accions derivades de l'execució del present conveni, es considerarà obligatori l'ús dels corresponents logos institucionals. En aquelles cofinançades pel FSE es farà constància explícita de l'esmentat cofinançament seguint les directrius en ubicació, grandàries i cartes de colors determinades en el manual d'estil corresponent.  
La Generalitat Valenciana es compromet a fer menció expressa de la col·laboració de l'Administració General de l'Estat en el Centre de Referència Nacional de Transformació i Instal·lació de Fusta i Suro, i amb la finalitat d'identificar que les accions realitzades en el Centre de Referència Nacional de Transformació i Instal·lació de Fusta i Suro són finançades per l'Administració General l'Estat, així com en totes aquelles activitats dutes a terme que s'hi relacionen, es col·locarà una placa en lloc visible de la fatxada principal, així com en els fullets, cartells, web i publicitat en general, seguint les directrius en ubicació, grandàries, cartes de colors determinades en el manual d'estil de l'Administració General de l'Estat.  
  
Quinze. Avaluació del Centre de Referència Nacional  
El Ministeri d'Educació, Cultura i Esport, i el Servici Públic d'Ocupació Estatal, amb una periodicitat de quatre anys i fent-ho coincidir amb la finalització del pla d'actuació plurianual, realitzaran una avaluació dels centres de referència nacional per a la seua possible requalificació i continuïtat del conveni, tenint en compte les avaluacions anuals de les actuacions d'estos centres, que presentaran al Consell General de la Formació Professional.  
En esta avaluació es tindrà en compte si han aconseguit els fins per als quals es va crear, si han desenrotllat les funcions i si s'han dut a terme les accions compromeses en el pla d'actuació plurianual i plans de treball anuals amb resultats satisfactoris.  
Com a conseqüència dels resultats de l'avaluació, per la presentació de nous candidats més adequats als fins dels centres de referència nacional o per motius prou justificats, podrà revocar-se, amb un informe previ favorable del Consell General de Formació Professional, la condició dels centres de referència nacional, tal com es determina en l'article 5.7 de l'esmentat reial decret.  
  
Setze. Dret supletori  
En allò no regulat expressament en les normes anteriors, serà aplicable el que preveu el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Dèsset. Vigència del conveni  
El present conveni tindrà vigència a partir de l'entrada en vigor del reial decret que l'aprova, i s'estendrà fins al 31 de desembre de l'any en què comence l'esmentada vigència.  
El conveni es prorrogarà automàticament per anys naturals, llevat que expressament es denuncie per alguna de les parts firmants.  
La denúncia a la qual es fa referència en el paràgraf anterior haurà de produir-se amb una antelació mínima de sis mesos al terme del corresponent període de vigència. Tots els compromisos assumits en el conveni denunciat romandran vigents fins que no s'aprove un altre text de conveni.  
L'incompliment de qualsevol de les obligacions convingudes en el present conveni, donarà dret a qualsevol de les parts a instar la denúncia i resolució del conveni d'acord amb allò que s'ha exposat en el paràgraf anterior.  
  
Díhuit. Jurisdicció  
Este conveni té naturalesa administrativa, les controvèrsies que puguen sorgir es resoldran entre les parts, i esgotaran totes les formes de conciliació per a arribar a una solució amistosa. Si no és possible, els òrgans jurisdiccionals de l'orde contenciós administratiu seran competents per a dirimir els conflictes als quals la seua execució puga donar lloc.  
I, en prova de conformitat amb tot el que s'ha exposat més amunt, firmen les parts intervinents el present conveni, a Madrid, el 17 de novembre de 2014.  
El director general de Formació Professional: Ángel de Miguel Casas.  
  
La directora general del Servici Públic d'Ocupació Estatal: María de los Reyes Zatarain del Valle.  
  
El conseller d'Economia, Indústria, Turisme i Ocupació: Máximo Buch Torralva.